DOMES ĀRKĀRTAS SĒDES PROTOKOLA PIELIKUMS

Olainē

2022.gada 8.jūlijā Nr.9

1.p.

**Par pirmpirkuma tiesību neizmantošanu uz nekustamo īpašumu Jelgavas ielā 13 (Olainē) un piekrišanu zemes iegūšanai īpašumā sabiedrībai ar ierobežotu atbildību “Lenoka”**

*Tiek dots vārds: Inesei Čepulei, Aleksandram Geržatovičam, Denisam Ļebedevam, Inārai Brencei, Kristapam Kauliņam, Jānim Preciniekam, Elīnai Grūbai, Jānim Kuzminam, Mārim Vanagam, Līgai Gulbei*

 Olaines novada pašvaldībā 2022.gada 4.jūlijā saņemts sabiedrības ar ierobežotu atbildību “Lenoka”, reģistrācijas numurs 40003642393, juridiskā adrese: Krustpils iela 12, Rīga, LV-1073, iesniegums (reģ.Nr.ONP/4.11./22/5386-SD) ar lūgumu pašvaldībai atteikties no pirmpirkuma tiesībām uz nekustamo īpašumu Jelgavas ielā 13, Olainē, Olaines novadā.

 Izvērtējot iesniegto lūgumu un ar lietu saistītos apstākļus, konstatēts:

 Nekustamā īpašuma Jelgavas ielā 13, Olainē, Olaines novadā īpašuma tiesības ierakstītas Rīgas rajona tiesas, Olaines pilsētas zemesgrāmatas nodalījumā Nr. 137, Kadastra numurs: 80090042006, adrese/atrašanās vieta: Jelgavas iela 13, Olaine, Olaines nov. (*sastāvošs no zemesgabala ar kadastra apzīmējumu 8009 004 2006, 2688 kv.m platībā un uz zemesgabala atrodošās karkasa ēkas (tirdzniecības paviljons ar piebūvi*)). Īpašnieks: G I, personas kods \_. (*Pamats: 2019.gada 11.novembra Pirkuma līgums*).

 G I un sabiedrība ar ierobežotu atbildību “Lenoka” noslēdza 2022.gada 1.jūlijā pirkuma līgumu Nr.NĪ-1-5 (*C) zemesgabals (kadastra apzīmējums 80090042006) ar uz zemesgabala esošām karkasa ēkām (kadastra apzīmējumi 80090042006001, 80090042006002; 80090042006003 un 80090042006004), kas atrodas Jelgavas ielā 13, Olainē, Olaines nov.)* pārdošanu sabiedrībai ar ierobežotu atbildību “Lenoka” par pirkuma maksu (līguma 2.2.2.punkts) EUR 284 000.00 (*divi simti astoņdesmit četri tūkstoši euro 00 centi*).

Saskaņā ar likuma “Par pašvaldībām” 78.pantu, vietējām pašvaldībām ir pirmpirkuma tiesības, ja pašvaldību administratīvajā teritorijā tiek atsavināts nekustamais īpašums un tas nepieciešams, lai pildītu likumā noteiktās pašvaldību funkcijas, ievērojot teritorijas plānojumā atļauto (plānoto) teritorijas izmantošanu, tiesību aktus, attīstības plānošanas dokumentus un citus dokumentus, kas pamato attiecīgā nekustamā īpašuma nepieciešamību pašvaldības funkciju īstenošanai.

Ministru Kabineta 2010.gada 28.septembra noteikumi Nr.919 “Noteikumi par vietējo pašvaldību pirmpirkuma tiesību izmantošanas kārtību un termiņiem”, nosaka kārtību, kādā pašvaldības izmanto pirmpirkuma tiesības.

 Saskaņā ar likuma “Par zemes reformu Latvijas Republikas pilsētās”:

20.panta pirmo daļu, zemi var iegūt īpašumā saskaņā ar Civillikumu un citiem likumiem:

3) Latvijas Republikā vai citā Eiropas Savienības dalībvalstī reģistrēta statūtsabiedrība (kapitālsabiedrība):

a) kuras pamatkapitālā vairāk nekā puse pieder Latvijas pilsoņiem, citu Eiropas Savienības dalībvalstu pilsoņiem, Latvijas valstij vai pašvaldībai - katram subjektam atsevišķi vai vairākiem šiem subjektiem kopā,

b) kuras pamatkapitālā vairāk nekā puse pieder fiziskajām vai juridiskajām personām no valstīm, ar kurām Latvijas Republika ir noslēgusi starptautiskus līgumus par ieguldījumu veicināšanu un aizsardzību, ko apstiprinājusi Saeima līdz 1996.gada 31.decembrim. Minētais attiecināms arī uz fiziskajām vai juridiskajām personām no valstīm, ar kurām starptautiskie līgumi noslēgti pēc 1996.gada 31.decembra, ja šajos līgumos paredzēts Latvijas Republikā reģistrēto fizisko un juridisko personu tiesības iegādāties zemi attiecīgā valstī,

c) kuras pamatkapitālā vairāk nekā puse pieder vairākiem "a" un "b" apakšpunktā minētajiem subjektiem kopā,

22.panta:

pirmo daļu, šā likuma 20.panta otrajā daļā minētās personas (izņemot nepilsoņus), kas vēlas iegūt zemi īpašumā, iesniedz tās pilsētas vai novada domei, kuras teritorijā atrodas attiecīgā zeme, iesniegumu, kurā norāda šīs zemes turpmākās izmantošanas mērķi. Iesniegumam pievienojams darījuma akta noraksts;

otro daļu, pilsētas vai novada domes priekšsēdētājs izskata iesniegumu. Ja zemes turpmākās izmantošanas mērķis, kas norādīts iesniegumā, nav pretrunā ar pilsētas ģenerālplānu, kas apstiprināts un ieguvis likumīgu spēku atbilstoši Ministru kabineta izdotajiem Teritoriālplānošanas noteikumiem, un ievēroti šā likuma 21.pantā minētie ierobežojumi, pilsētas vai novada domes priekšsēdētājs 20 dienu laikā dod piekrišanu zemes iegūšanai īpašumā (…).

Olaines novada dome secina, ka:

1. saskaņā ar Olaines pilsētas domes 2005.gada 28.septembra saistošo noteikumu Nr.6 „Olaines pilsētas teritorijas plānojums 2004.-2016.” teritorijas izmantošanas un apbūves noteikumiem un Ministru kabineta 2006.gada 20.jūnija noteikumiem Nr.496 „Nekustamā īpašuma lietošanas mērķu klasifikācija un nekustamā īpašuma lietošanas mērķu noteikšanas un maiņas kārtība” zemesgabalam Jelgavas ielā 13 ar kadastra apzīmējumu 8009 004 0206 noteikts lietošanas mērķis, kods 0801 – „Komercdarbības objektu apbūve”;
2. uz zemesgabalu ar kadastra apzīmējumu 8080 004 0206, 2688.00 kv.m platībā, neattiecas likuma “Par zemes reformu Latvijas Republikas pilsētās” 21.panta noteiktie ierobežojumi;
3. nekustamais īpašums Jelgavas ielā 13, Olainē, Olaines novadā nav nepieciešams pašvaldībai tās autonomo funkciju realizēšanai.

Ievērojot iepriekš minēto un, pamatojoties uz likuma “Par pašvaldībām” 78.pantu, likuma “Par zemes reformu Latvijas Republikas pilsētās” 20.panta pirmo daļu, 21.pantu un 22.panta pirmo un otro daļu, Administratīvā procesa likuma 63.panta pirmo daļu un 67.pantu, Ministru Kabineta 2010.gada 28.septembra noteikumiem Nr.919 “Noteikumi par vietējo pašvaldību pirmpirkuma tiesību izmantošanas kārtību un termiņiem”, atklāti balsojot ar 7 balsīm par – L.Gulbe, M.Vanags, A.Čmiļs, D.Ļebedevs, J.Precinieks, K.Kauliņš, J.Kuzmins, pret nav, 2 atturas - I.Brence, A.Geržatovičs, **dome nolemj:**

1. Neizmantot pirmpirkuma tiesības uz Olaines novada teritorijā atsavināmo nekustamo īpašumu Jelgavas ielā 13, Olainē, Olaines novadā, kadastra numurs 80090042006, par 2022.gada 1.jūlija pirkuma līgumā Nr.NĪ-1-5 uzrādīto pirkuma maksu EUR 284 000.00 (*divi simti astoņdesmit četri tūkstoši euro 00 centi*).
2. Piekrist, ka sabiedrība ar ierobežotu atbildību “Lenoka”, reģistrācijas numurs 40003642393, iegūst īpašumā zemi Jelgavas ielā 13, Olainē, Olaines novadā, kadastra numurs 80090042006, 2688 kv.m platībā, ar zemes lietošanas mērķi, kods 0801 – “Komercdarbības objektu apbūve”.
3. Lēmuma:
	1. 1.punkts stājas spēkā ar tā pieņemšanas dienu un atteikums izmantot pirmpirkuma tiesības nav pārsūdzams;
	2. 2.punktu var pārsūdzēt Administratīvās rajona tiesas Rīgas tiesu namā, Baldones ielā 1A, Rīgā, LV-1007 (e-pasts: riga.administrativa@tiesas.lv), viena mēneša laikā no lēmuma spēkā stāšanās dienas.

Lēmuma pilns teksts nav publiski pieejams, jo satur ierobežotas pieejamības informāciju par fizisko personu, kas aizsargāta saskaņā ar Eiropas Parlamenta un Padomes regulas Nr.2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula).

Saskaņā ar Informācijas atklātības likuma 5.panta otrās daļas 4.punktu, lēmumā norādītie personas dati uzskatāmi par ierobežotas pieejamības informāciju.

Sēdes vadītāja L.Gulbe